Kamma-polisie oorval egpaar op plaasDie groep het hulle as polisiebeamptes voorgedoen wat vroeër ‘n verdagte aangekeer het. (Argieffoto: SA Polisie) ŉ Boer van Addo in die Oos-Kaap en sy vrou is die naweek in hul plaashuis vasgebind en die huis geplunder nadat ŉ groep mans wat hulle as polisiebeamptes voorgedoen het, die egpaar oorrompel het. Die 68-jarige man en sy 65-jarige vrou was Sondag omstreeks 16:30 tuis toe die vier verdagtes op die plaas aangekom en die deurklokkie gelui het, sê kol. Priscilla Naidu, polisiewoordvoerder. Die man is na buite waar twee van die verdagtes in polisie-uniforms geklee was. ŉ Derde persoon het ŉ polisiehemp en ŉ paar jeans gedra, terwyl ŉ vierde man in burgerlike drag geklee was. “Nadat die boer na buite is, is hy ingelig dat die persoon in burgerlike drag ŉ verdagte is wat kabels op die plaas gesteel het. “Die boer is gevra om saam met hulle na ŉ kanaal op die plaas te gaan sodat hulle dit kan inspekteer.” Naidu sê een van die verdagtes het bly draal terwyl die ander drie saam met die boer weg is. “Die verdagte is die huis in, het die vrou met ŉ vuurwapen gedreig en geld en vuurwapens geëis. Die ander verdagtes het saam met die boer teruggekeer nadat hy glo in die boorde aangerand is.” Volgens die polisie is die egpaar vasgebind en in ŉ kamer toegesluit terwyl die groep verdagtes die huis geplunder het. Hulle het in die slagoffers se Toyota Fortuner gevlug nadat twee jaggewere, ŉ pistool en ŉ rewolwer, ammunisie, ŉ selfoon, ŉ skootrekenaar en ŉ verkyker gebuit is. Die polisie het die Fortuner sowat 20 km van die plaas verlate aangetref. “Die polisie raai gemeenskappe aan om waaksaam te wees vir misdadigers wat hulle as polisiebeamptes voordoen. Elke polisiebeampte het ŉ identifikasiekaart en ŉ naamplaatjie. As ŉ lid van die publiek is jy geregtig daarop om vir identifikasie te vra voordat jy enigiemand op jou perseel toelaat,” sê Naidu. Die aanvallers is steeds op vrye voet en ŉ saak van huisroof word ondersoek.